
פרוטוקול מס' 135
מישיבת וועדת החינוך והתרבות
מיום שלישי, ח' תמוז התש"ס (11 ביולי 2000), שעה: 13:30




נכחו:

חברי הוועדה:	זבולון אורלב – היו"ר
	
	יורי שטרן
	יוסף לפיד
	רוני מילוא



מוזמנים:	עדנה הראל	יועצת משפטית, משרד המדע, התרבות והספורט
	קרן גאייר	יועצת השר, משרד המדע, התרבות והספורט

	ינון עמית	רפרנט אגף התקציבים, משרד האוצר

	עמי ברקוביץ'	לשכה משפטית, משרד המשפטים

	שלמה שטרנפלד	סגן ממונה במרכז הסרט הישראלי, 
		משרד המסחר והתעשייה
	פנינה רוטברג	מרכז הסרט הישראלי, משרד המסחר והתעשייה

	טל אופק	לשכה משפטית, משרד התקשורת

	יוסי אורן	מועצת הקולנוע
	
	יורם גולן



יועץ משפטי:               שרי אברמוב	

מנהל/ת הוועדה:         יהודית גידלי

קצרנית:                       דרורה רשף






סדר היום:               הצעת חוק הקולנוע (תיקון מס' 2) (תקציב הקולנוע), התש"ס – 2000 –
                                 קבוצת חברי כנסת


הצעת חוק הקולנוע (תיקון מס' 2) (תקציב הקולנוע), התש"ס – 2000 –


היו"ר זבולון אורלב:

	אני מתכבד לפתוח את ישיבת וועדת החינוך והתרבות בעניין הצעת חוק הקולנוע (תיקון מס' 2) (תקציב הקולנוע), התש"ס – 2000 – של קבוצת חברי כנסת בראשותו של חבר הכנסת יורי שטרן. 
                                 
	אתמול החוק עבר בקריאה ראשונה, פה אחד. אנחנו רוצים להכין אותו לקריאה שניה ושלישית. אני קורא את הצעת החוק ואם למישהו יש הערות, יעצור אותי. 

	"הצעת חוק הקולנוע (תיקון מס' 2) (תקציב הקולנוע), התש"ס – 2000". יש למישהו הערות? אין.

	תיקון סעיף 11.  1. "בחוק הקולנוע, התשנ"ט – 1999 בסעיף 11(ב), הסיפא המתחילה במילים "ובלבד שהסכום שיוקצה" – תימחק". יש למישהו הערות? אני שואל פעם שניה: יש למישהו הערות? אין. אנחנו מצביעים על החוק. 

ינון עמית: 

	רגע. 

היו"ר זבולון אורלב:

	אני שואל אם יש הערות. אתה לא עונה. לכן שאלתי. התפלאתי. 

ינון עמית:  

	אנחנו מציעים לשלב: "תחילתו של חוק זה תהיה ב 1.1.01" ואני אסביר מדוע. משני טעמים. טעם אחד הוא חוק התקציב שעבר השנה. הטעם השני הוא החלטת הממשלה 291, אשר קובעת שתקנת תמיכה לא תוגדל ביותר מעשרים אחוז במהלך שנת התקציב. היות שכאן מדובר בתקנה שהיא הרבה מעבר…

יוסף לפיד:

	 רגע, זו תקנה? 

ינון עמית:  

	לא. זו החלטת ממשלה, מספר 291 מיום 7.7.99. 

רוני מילוא:

	אתם יודעים, שלמרות דעת ראש הממשלה, עדיין הממשלה כפופה לכנסת.

יוסף לפיד:

	אנחנו לא מתרשמים.

ינון עמית:  

	אני מבקש בכל זאת לסיים את דברי.




היו"ר זבולון אורלב:

	רבותי, יש לי בקשה. אני חייב להגן עליו, שיאמר את כל דעתו שאנחנו חולקים עליה, בלי שום הפרעה.

רוני מילוא:

	מאה אחוז. אתה צודק, צודק, צודק. סליחה.

ינון עמית:  

	לפיכך, היות שהחוק כאן סותר החלטת ממשלה בתוקף, כמו גם חוק תקציב, אני מציע שתחילתו תהיה ב 1.1.01, על מנת שיעמוד במסגרת החוק.

היו"ר זבולון אורלב:

	חבר הכנסת שטרן, אתה רוצה להגיב?

יורי שטרן:

	כן. כל הפעולה שלנו – והיא התחילה מהצעה לסדר היום שיזם בזמנו חבר הכנסת לפיד – התחילה מרצון לתקן את העיוות ולתקן אותו כמה שיותר מהר. אין לנו שום סיבה לחכות, כי כל המטרה היא לחזור, כמה שיותר מהר, למנגנון שנקבע בחוק הקולנוע המקורי.

יוסף לפיד:

	אדוני היושב ראש. הרי העיוות נולד עם התקציב הזה. להתנגד לתיקון העיוות בטענה שיש תקציב כזה, זה איפכא מסתברא. אנחנו באים לתקן את העיוות, לא ליצור את העיוות. לגבי הטיעון השני, שזאת החלטת ממשלה, אנחנו נמנעים מלהתרשם מהחלטות ממשלה, בייחוד מפני שהיא בעצמה לא מרבה לקיים את החלטותיה. בוודאי שלא נעשה זאת על חשבון הקולנוענים. אני מציע להצביע בעד הצעת החוק של חבר הכנסת יורי שטרן. אגב, אתמול מליאת הכנסת נתנה ביטוי בעל עוצמה רבה להסכמה כללית בנושא זה, כי היו 25 חברי כנסת בעד ואף אחד נגד. 

יורי שטרן:

	 לא, אחד היה נגד. חבר הכנסת פורוש.

יוסף לפיד:

	כי הוא לא היה אף פעם בחיים שלו בקולנוע. 
	
רוני מילוא:

	 אני מצטער שהתפרצתי קודם לדברים של הדובר, ינון עמית, כי בצדק הביע את דעת הממשלה, זה תפקידו. אבל אני חושב שזה ברור גם מה שאמר חבר הכנסת לפיד. הכנסת - למרות שיש לאחרונה ניסיונות להמעיט ממעמדה וערכה של הכנסת, שזה אמנם לא נוגע לדיון שלנו עכשיו, אבל אני חושש מאד שזה עלול להוביל לדברים לא נעימים בהתפתחויות הפוליטיות בארץ – בלי קשר לזה, היא מעל לממשלה. גם פורמלית וגם מעשית.

ינון עמית:  

	גם מעל החוק?

רוני מילוא:

	לא. הכנסת היא מחוקקת. חוק מורחב שלה יכול לשנות גם את חוק יסודות התקציב. אם מחר היו צריכים להקצות, למשל, למפלגה שמאד קרובה ללבו של חברי יוסף לפיד, לש"ס, עוד מאתיים מיליון שקל וזה בניגוד לחוק יסודות התקציב, היו משנים את חוק יסודות התקציב ומעבירים את ההקצבה הזאת.

יוסף לפיד:

	אתם תמיד הייתם מוצאים כסף בשביל ש"ס. בשביל הקולנוע, פחות. 

רוני מילוא:

	אנחנו באים ואומרים: אם צריך יהיה לשנות את חוק יסודות התקציב, נוכל לשנות גם את זה. זה לא דבר שעומד בניגוד לעניין חוקתי. 

יוסף לפיד:

	 שיבוא לכאן שר האוצר. 

רוני מילוא:

	 לכן, אני לא חושב שקיימת פה בעיה בעניין הזה, אני מבין את הנטייה של האוצר – היא טבעית לגמרי – לדחות את הנושא הזה. אני חושב שכדאי להצביע על זה היום. אני רק רוצה לומר לפרוטוקול – אם חבר הכנסת אורי סביר לא יגיע עד ההצבעה, אני ממלא את מקומו בהצבעה.

היו"ר זבולון אורלב:

	אנחנו מקבלים אותך.

	מר עמית, אתה רוצה לומר עוד משהו?

ינון עמית:  

	כן. אולי היועצת המשפטית או משרד המשפטים יתייחסו למה שקורה כאשר חוק סותר חוק אחר או סותר החלטת ממשלה והאם צריך להכניס באותו חוק גם שינוי בחוק האחר.

היו"ר זבולון אורלב:

	עמי ברקוביץ', אתה לא רואה בעיה?  
	
עמי ברקוביץ':

	אני רק רוצה לומר שעד כמה שאני יודע, לא מקובל להטיל מטלה תקציבית באמצע שנת תקציב, מפני שהתקציב של שנת 2000 כבר נקבע ושים לב לכך שמדובר בשלושים מיליון שקל. לכן, ראוי היה לדחות את תחילתו של הסעיף לשנת הכספים הבאה. 

היו"ר זבולון אורלב:

	הייעוץ המשפטי של הוועדה?	

שרי אברמוב:

	זה עניין של שיקול דעת הוועדה. חוק מאוחר גובר על חוק מוקדם כמו שכבר צוין פה.

היו"ר זבולון אורלב:

	עו"ד הראל.



עדנה הראל:	

	למה את מתכוונת כשאת אומרת חוק מאוחר? כשאת מתכוונת לחוק המוקדם, זה חוק התקציב? כי מר עמית התייחס להחלטת ממשלה. האמת היא שאין בעיה חוקית בקבלת חוק שסותר החלטת ממשלה. אבל כשאת אמרת חוק מאוחר וחוק מוקדם, התכוונת לחוק התקציב כחוק?

שרי אברמוב:  

	הוא דיבר על חוק התקציב. 

עדנה הראל:	

	לא. זה חוק התקציב השנתי. סעיף בו קבע את זה ואת זה. 

היו"ר זבולון אורלב:

	אנחנו סיכמנו בקריאה הראשונה שהמקור לחוק הוא הרזרבה הכללית של האוצר, לכן זה לא סותר. על פי הייעוץ המשפטי של הכנסת, ברגע שהוועדה מצביעה על הרזרבה הכללית של האוצר, היא מילאה בזה את חובתה על פי החוק האומר שהיא צריכה להצביע על המקור התקציבי. לכן אנחנו לא רואים שום סתירה בין החוק הזה לבין חוק התקציב. 

	יחד עם זה אנחנו בכל זאת צריכים לקבוע תחולה של החוק הזה ואני מציע שזה יהיה בראשון לחודש הראשון, לאחר הפרסום ברשומות. 

יוסף לפיד:

	הממשלה יכולה גם לעכב את הפרסום ברשומות?

היו"ר זבולון אורלב:

	לא. זה לא. 

יהודית גידלי:

	תוך שבועיים.

היו"ר זבולון אורלב:

כדי להיות הגונים, במחשבה שניה, זה לא יכול להיות בראשון לחודש לאחר הפרסום ברשומות. אי אפשר להתארגן לזה. 

יורי שטרן:

	לא. זה עוד חודש, זה בראשון לספטמבר. 

היו"ר זבולון אורלב:

	אז בואו נעשה את זה ראשון לספטמבר. היות ואנחנו מגישים את זה בשבוע הבא, אז נקבע ראשון לספטמבר. 

רוני מילוא:

	ראשון בספטמבר זה בסדר גמור.

היו"ר זבולון אורלב:

	תחילת החוק תהיה ראשון לספטמבר. רבותי, מי בעד נוסח החוק?

יוסף לפיד:

	רגע. נא לרשום שאני במקום חברת הכנסת יהודית נאות.

היו"ר זבולון אורלב:

	קיבלנו את הודעתו של חבר הכנסת טומי לפיד שהוא ממלא את מקומה של חברת הכנסת פרופסור יהודית נאות ואת הודעתו של חבר הכנסת רוני מילוא, שהוא ממלא את מקומו של חבר הכנסת אורי סביר ואתה ממלא מקומו של?

יורי שטרן:

	 של מציע החוק.

היו"ר זבולון אורלב:

	לא, להצבעה.

יורי שטרן:

	 של חבר הכנסת מיכאל נודלמן.

היו"ר זבולון אורלב:

	של חבר הכנסת נודלמן.

מי בעד הצעת החוק לקריאה שניה ושלישית - ירים את ידו. ארבעה בעד. אין מתנגדים, אין נמנעים. אני קובע שהצעת חוק הקולנוע (תיקון מס' 2) (תקציב הקולנוע) התש"ס – 2000 אושרה לקריאה שניה ושלישית.

 תודה רבה.






הישיבה ננעלה בשעה: 14:05.

	
	 

	
	
	 




